Det blå-hvide rejsekort er efterhånden fast inventar i pendlerpungen, og har betydet, at nordjyderne siden indførslen af rejsekortet i 2011 rejser over 30 procent mere med tog og bus end før. Rejsekortet er vel modtaget i det nordjyske, men alligevel bliver spørgsmålet om, hvorvidt man kan gøre det fysiske kort endnu mere brugervenligt, nu rejst. En løsning på det skal nu testes i Nordjylland til august. Mange rejsekortsbrugere finder det nemlig problematisk, at der medfølger et stort besvær, hvis man glemmer at tjekke ud på de blå automater, ligesom turister efterspørger en smartere løsning til at indløse transportbilletter, når man er på besøg i Danmark. Det fortæller TV2 Lorry i en ny undersøgelse af danskernes holdninger til rejsekortet. I andre lande som Sverige, Tyskland og Frankrig kan man bruge sit visa- eller dankort til indtjekning på kortlæsningsautomater, når man rejser med offentligt transport. Den funktion har Rejsekort & Rejseplan A/S dog ikke planer om at indføre, da det ifølge dem, kræver ”mange opgraderinger af systemet, som vil tage lang tid, og det vil også koste mange penge”. Sådan lyder det fra Kasper Schmidt, der er administrerende direktør i Rejsekort & Rejseplan A/S, til TV2 Lorry. Digitalt rejsekort testes i Nordjylland Men selvom Rejsekort & Rejseplan A/S ikke har planer om at indføre et kreditkort-system i Danmark, har de andre planer for det populære plastikkort. - Ambitionen er bestemt, at vi på sigt kan lave en national udbredelse af et mobilt rejsekort. Både for danskere, men også for turister, der kommer til Danmark, fortæller Kasper Schmidt til TV2 Lorry. Derfor har firmaet også en digital løsning på vej, som til august skal testkøres i Nordjylland. Planen er, at danskerne fremover får mulighed for at bruge en rejsekorts-app med udvidede funktioner af det blå-hvide kort. Målet med appen er, at den på sigt skal sende rejsekortet, som vi kender det i dag, i graven. - Det bliver en "swipe ind-swipe ud"-løsning, som man kender fra MobilePay. Så man swiper ind, når man stiger på bussen eller metroen, og man swiper ud igen, når man træder ud. Så vil GPS-signalet i telefonen regne ruten ud, og man får til sidst en regning for sin rejse, forklarer Kasper Schmidt til TV2 Lorry. Minder dig om at tjekke ud Den digitale løsning er ikke bare smart, hvis du glemmer at medbringe dit rejsekort. Swipe-funktionen kan også være godt nyt, hvis du er en af dem, der glemmer at checke ud efter en rejse. I det tilfælde får man nemlig en påmindelse, fordi telefonens GPS kan se, at du har forladt ruten. Appen kommer til at have en funktion, som assisterer dig til at huske at swipe ud igen, så du ikke får bøder for glemt udtjekning. Ifølge Rejsekort & Rejseplan A/S går der nogle år endnu, før appen er klar til at blive udrullet nationalt. Til gengæld er der udsigt til en app, der fremover skal gøre det lettere for alle at checke ind og ud. Også for turisterne.

Referat:
Planen er, at danskerne fremover får mulighed for at bruge en rejsekorts-app med udvidede funktioner af det blå-hvide plastikkort.